A Törvényszék (nyolcadik tanács) 2013. szeptember 16‑i ítélete –
PROAS kontra Bizottság
(T‑495/07. sz. ügy)
„Verseny – Kartellek – Az útburkoló bitumen spanyol piaca – Az EK 81. cikk megsértését megállapító határozat – Évenkénti piacfelosztási és ár‑összehangolási megállapodások – A kifogásközlés fordítása – A bírság összegének kiszámítása – Ésszerű határidő – Jogerő”
1.                     Verseny – Bírságok – Összeg – Meghatározás – Kizárólag a jellegük alapján különösen súlyosnak minősített jogsértések – A hatásuk és földrajzi kiterjedésük meghatározásának szükségessége – Hiány (17. tanácsi rendelet, 15. cikk, (2) bekezdés; 98/C 9/03 bizottsági közlemény) (vö. 133., 134., 140–142. pont)
2.                     Verseny – Bírságok – Összeg – Meghatározás – Szempontok – Enyhítő körülmények – A jogsértésnek a nemzeti jog keretében való vagy a nemzeti hatóságok általi jóváhagyása, illetve megtűrése (17. tanácsi rendelet, 15. cikk, (2) bekezdés; 98/C 9/03 bizottsági közlemény) (vö. 138. pont)
3.                     Verseny – Bírságok – Összeg – Meghatározás – A Bizottság azon kötelezettsége, hogy tartsa magát a korábbi határozathozatali gyakorlatához – Hiány (EK 81. cikk, (1) bekezdés; 17. tanácsi rendelet, 15. cikk, (2) bekezdés) (vö. 161–163. pont)
4.                     Verseny – Bírságok – Összeg – Meghatározás – Szempontok – A jogsértés súlya – Az érintett piacon történő károkozásra való tényleges képesség mértéke – Az érintett vállalkozás piaci részesedéseinek releváns jellege (EK 81. cikk, (1) bekezdés; 17. tanácsi rendelet, 15. cikk, (2) bekezdés) (vö. 178., 179., 183. pont)
5.                     Bírósági eljárás – Új jogalapoknak az eljárás folyamán történő előterjesztése – Első alkalommal a tárgyaláson felhozott jogalap – Elfogadhatatlanság (A Törvényszék eljárási szabályzata, 48. cikk, 2. §, első bekezdés) (vö. 209. pont)
6.                     Verseny – Bírságok – Összeg – Meghatározás – Figyelembe vett forgalom – Referenciaév – A jogsértés utolsó teljes éve (17. tanácsi rendelet, 15. cikk) (vö. 223., 224. pont)
7.                     Verseny – Bírságok – Összeg – Meghatározás – Szempontok – A jogsértés súlya – Súlyosító körülmények – Irányítói szerep a jogsértésben – Fogalom – Értékelési szempontok (17. tanácsi rendelet, 15. cikk, (2) bekezdés; 98/C 9/03 bizottsági közlemény, 2. pont) (vö. 243–249. pont)
8.                     Verseny – Bírságok – Összeg – Meghatározás – A bírság alóli mentesítés vagy a bírság csökkentése az eljárás alá vont vállalkozás együttműködése miatt – A tanúsított együttműködés időrendbeli elemének figyelembevétele – Terjedelem (17. tanácsi rendelet, 15. cikk, (2) bekezdés; 2002/C 45/03 bizottsági közlemény, 21. pont, és 23. pont, b) alpont) (vö. 306., 317–322. pont)
9.                     Verseny – Bírságok – Összeg – Meghatározás – Szempontok – Az eljárás alá vont vállalkozás Bizottsággal történő, az engedékenységi közlemény keretein kívüli együttműködésének figyelembevétele – Feltételek – Korlátok (17. tanácsi rendelet, 15. cikk, (2) bekezdés; 96/C 207/04 bizottsági közlemény és 98/C 9/03 bizottsági közlemény, 3. pont) (vö. 358. pont)
10.                     Verseny – Közigazgatási eljárás – A Bizottság kötelezettségei – Ésszerű határidő betartása – A jogsértést megállapító határozat megsemmisítése az eljárás elhúzódása miatt – Feltétel – Az érintett vállalkozások védelemhez való jogának megsértése – Hiány – Az 1/2003 rendeletben előírt elévülési idő tiszteletben tartása – Az ésszerű határidő betartásának elvével kapcsolatos megfontolások alkalmazhatatlansága (Az Európai Unió Alapjogi Chartája, 41. cikk, (1) bekezdés; 1/2003 tanácsi rendelet, 25. cikk) (vö. 372., 373., 383., 384. pont)
11.                     Verseny – Bírságok – Összeg – Meghatározás – Maximális összeg – Kiszámítás – Figyelembe veendő forgalom – A vállalkozásként tevékenykedő gazdasági egységet képező valamennyi társaság összesített forgalma (EK 81. cikk; 17. tanácsi rendelet, 15. cikk, (2) bekezdés, és 1/2003 tanácsi rendelet, 23. cikk, (2) bekezdés) (vö. 412. pont)
12.                     Verseny – Uniós szabályok – Jogsértések – Betudás – Anyavállalat és leányvállalatok – Gazdasági egység – Értékelési szempontok – A leányvállalataiban 100%‑os részesedéssel rendelkező anyavállalat által e leányvállalatokra gyakorolt meghatározó befolyás vélelme – Megdönthető jelleg – Bizonyítási teher (EK 81. cikk; 17. tanácsi rendelet, 15. cikk, (2) bekezdés, és 1/2003 tanácsi rendelet, 23. cikk, (2) bekezdés) (vö. 416–421. pont)
13.                     Intézmények jogi aktusai – Indokolás – Kötelezettség – Terjedelem – A versenyszabályok megsértését megállapító határozat (EK 81. cikk és EK 253. cikk) (vö. 436–438. pont)
14.                     Megsemmisítés iránti kereset – Megsemmisítést kimondó ítélet – Terjedelem – Abszolút anyagi jogerő – Terjedelem – Mind az indokolás, mind pedig a rendelkező rész figyelembevétele (vö. 457., 458., 463–465., 467. pont)
15.                     Megsemmisítés iránti kereset – Megsemmisítést kimondó ítélet – Joghatások – A versenyszabályok megsértését megállapító bizottsági határozat megsemmisítése – Hatály a keresetet be nem nyújtó címzettek vonatkozásában – A leányvállalat által benyújtott kereset eredményének az anyavállalat keresetének keretében a Törvényszék általi figyelembevétele (EK 81. cikk és EK 230. cikk) (vö. 459., 460. cikk)
Tárgy
Az [EK] 81. cikk alkalmazására vonatkozó eljárásban (COMP/38.710 – „bitumen [Spanyolország]”‑ügy) 2007. október 3‑án hozott C(2007) 4441 végleges bizottsági határozat megsemmisítése iránti kérelem, valamint az e határozatban a felperessel szemben kiszabott bírság összegének csökkentése iránti kérelem.
Rendelkező rész
1)
A Törvényszék a keresetet elutasítja.
2)
A Törvényszék az Európai Bizottságnak a bírság összegének növelésére irányuló kérelmét elutasítja.
3)
A Törvényszék a Productos Asfálticos (PROAS), SA‑t kötelezi a költségek viselésére.